Die eerste gedagte wat deur ’n leek se kop gaan as hy ’n boer op ’n nutsvoertuigie voor sy opstal sien stilhou, is dat sake in die landbou besonders goed moet gaan as daar soveel geld en tyd is vir pret en plesier, maar die waarheid is dat ’n goeie, betaamlike boer deurlopend planne moet maak om die kosteknyptang se bek oop te hou.
Met ’n dieselprys wat al lankal deur die dak is en steeds styg, het Kubota die antwoord, want hulle RTV 1140 kan in goeie omstandighede teen so min as 1 liter diesel per werksuur al die logistiese take op die plaas afhandel. En hy loop waar niks anders kan nie, want RTV staan immers vir rowweterreinvoertuig. “Dit is veral die skaapboere in die Wes-kaap wat baat vind by die voertuie,” sê Leonard Engelke, direkteur van Kubota in die Wes-Kaap. “Ek het onlangs ’n hele paar van die RTV’e aan hulle verkoop. Die lopende koste is so laag dat die boere nou met geruste harte, gereeld na hulle mees afgeleë kampe toe ry om deeglik skaap te werk.”